የህዳሴው ግድብ እንደ አድዋ ድል ኢትዮጵያውያንን ያሰባሰበ ፕሮጀክት ነው -መንግስት ኮሙኒኬሽን
ጽሕፌት ቤቱ ትናንት 5ኛውን የታላቁ ህዳሴ ግድብ በዓል ምክንያት በማድረግ ለዋልታ በላከው መግለጫ እንዳስታወቀው ኢትዮጵያ እያስመዘገበቻቸው ካሉ በርካታ ድሎች መካከል ታላቁ የህዳሴ ግድብ አንዱ መሆኑን አስታውቋል ።ታላቁ የኢትዮጵያ የህዳሴ ግድብ የ“አይቻልም” መንፈስን የሰበረ ታላቅ ፕሮጀክት ነው! በሚል ርዕስ ባወጣው መግለጫ ፕሮጀክቱ እንደ “አድዋ ድል” ሁሉ የኢትዮጵያ ብሔሮች፣ ብሔረሰቦችና ህዝቦችን  በአንድ ጥላ ስር ማሰባሰብ የቻለ፣ የመላ ኢትዮጵያዊያንን ቀልብ የገዛና የሁሉም ዜጎች አሻራ ያረፈበት ነው ብሏል ።ግደቡ ከሃይል ማመንጫነቱ ባሻገር ለኢትዮጵያዊያን የአንድነታቸውና የትብብራቸው ማሳያ መሆኑን ፅሀፈት ቤቱ ጨምሮ ገልጿል ።ከአምስት ዓመት በፊት ፕሮጀክት ይፋ ሲደረግ በርካታ ወዳጅ  አገራት ጭምር ለፖለቲካ ፍጆታ ካልሆነ በስተቀር ብዙ ቢሊዮን ብር ወጪና የካበተ ልምድን የሚጠይቅ ፕሮጀክትን እንደ ኢትዮጵያ ያለች ደሀና ታዳጊ አገር ልትሰራው አትችልም የሚል ግንዛቤ ይዘው እንደነበር ጠቅሷል ።ይሁንና ባለፉት ሁለት አስርት ዓመታት በአገራችን ዴሞክራሲያዊና ልማታዊ  መንግስት መገንባት በመቻሉ፣ መንግስትና ህዝብ ትኩረታቸውን ድህነትን መዋጋት ላይ በማድረጋቸው ዘርፈ ብዙ የልማት ስራዎችን ማከናወን መቻሉን መግለጫው አስገንዝቧል፡፡ከእነዚህ ዘርፈ ብዙ የልማት ስራዎች መካከል ታላቁ  የህዳሴ ግድብ ፕሮጀክት አንዱና ዋነኛው መሆኑንም አመልክቷል ። ግድቡ ለኢትዮጵያዊያኖች የ“አይቻልም” መንፈስን የሰበረ፣ የህዝቦችን የትብብርና የአንድነት መንፈስ ያጎለበተ ተምሳሌታዊ ፕሮጀክት መሆኑን አስታውቋል ።ህዝባዊ መንፈስ እስከ ግድቡ መጠናቀቅ ድረስ ተጠናክሮ መቀጠል እንደሚኖርበትም ፅህፈት ቤቱ በመግለጫው አመልክቷል።ዘንድሮ የታላቁን የኢትዮጵያ የህዳሴ ግድብ የመሰረት ድንጋይ የተጣለበት አምስተኛ ዓመትበሚል መሪ ነው የሚከበረው።